SKRIFTLIG FORESPØRGSEL E-1228/00

af Sebastiano Musumeci (UEN) til Kommissionen

(14. april 2000)

Om: Skattelettelser og bidrag til Syditalien

Kommissionen har til andre medlemsstater såsom Irland, Nederlandene og Portugal ydet støtte til virksomheder, der er beliggende i svage og tilbagestående områder. I Syditalien, og særlig på Sicilien, er udviklingen i små og mellemstore virksomheder begrænset væsentligt som følge af den tyngende skattepolitik. Kan Kommissionen på denne baggrund oplyse, om den anser det for muligt i Syditalien:

1. at gennemføre interventioner med skattenedsættelser og bidrag til virksomheder med henblik på at øge investeringer og beskæftigelse?

2. at fastlægge en arbejdsløshedssats som referenceramme for tildelingen af fællesskabsmidler?

Svar afgivet på Kommissionens vegne af Mario Monti

(9. juni 2000)

Kommissionen tillader inden for rammerne af de i EF-traktaten fastsatte betingelser støtte, som en medlemsstat beslutter at yde for at virkeliggøre visse målsætninger såsom økonomisk udvikling i de regioner, hvor leveforholdene er unormalt ringe, eller hvor der er alvorlig underbeskæftigelse, virkeliggørelse af vigtige projekter af fælleseuropæisk interesse, afhjælpning af alvorlige forstyrrelser i en medlemsstats økonomi eller udvikling af visse aktiviteter eller økonomiske regioner, kultur og bevarelse af kulturarven. Kommissionen kan via strukturfondene deltage i samfinansieringen af nationale støtteordninger, som den i forvejen har godkendt.

De støtteforanstaltninger til fremme af regional udvikling, som en medlemsstat beslutter at træffe til gavn for virksomheder i form af lempelser i beskatningen og de sociale bidrag med det formål at fremme investeringer og beskæftigelse, kan anses for forenelige med EF-traktaten, hvis de overholder alle de betingelser, der er fastsat i Fællesskabets retningslinjer på regionalstøtte- og beskæftigelsesområdet(1) samt i påkommende tilfælde Kommissionens meddelelse om anvendelsen af statsstøttereglerne på foranstaltninger vedrørende direkte beskatning af virksomhederne(2). Det er bl.a. i denne meddelelse præciseret, at statsstøtten til udvikling af bestemte økonomiske regioner skal være proportional og målrettet i forhold til det ønskede mål, for at Kommissionen kan betragte den som forenelig med fællesmarkedet.

De skattepolitiske foranstaltninger eller foranstaltninger til nedsættelse af de sociale bidrag, som ikke har direkte tilknytning til startinvesteringer eller skabelse af nye arbejdspladser, men har til formål at nedbringe en virksomheds driftsudgifter, er principielt forbudt. Undtagelsesvis kan der ydes støtte af denne type i de regioner, der er omfattet af undtagelsen i artikel 87 (tidligere artikel 92), stk. 3, litra a)), i EF-traktaten, hvis begrundelsen derfor er dens bidrag til den regionale udvikling eller dens egenart, og hvis støtteniveauet er proportionalt med de handicap, som den har til formål at afbøde. Det påhviler medlemsstaten at påvise eksistensen af sådanne handicap og at opgøre deres størrelse.

Kommissionen besluttede den 1. marts 2000, at Syditalien opfylder betingelserne for at være omfattet af undtagelsen i artikel 87, stk. 3, litra a), i EF-traktaten i det nye regionalstøttekorts gyldighedsperiode, dvs. indtil den 31. december 2006.

For strukturfondenes vedkommende er arbejdsløshedsprocenten et af de kriterier, som Kommissionen benytter til fordelingen mellem medlemsstaterne af de forpligtelsesbevillinger, der afsættes til mål 1 og 3 i perioden 2000-2006. Arbejdsløshedsprocenten er ligeledes et af de kriterier, som Kommissionen benytter til for hver berørt medlemsstat at fastsætte loftet over den befolkning, der er berettiget til at nyde godt af mål 2.

(1) EFT C 74 af 10.3.1998 og EFT C 334 af 12.12.1995.

(2) EFT C 384 af 10.12.1998.